b'\n_START_ARTICLE_\nVelika nagrada Nem\xc4\x8dije 1937\n_START_SECTION_\nPred dirko\n_START_PARAGRAPH_\nKot obi\xc4\x8dajno sta nem\xc5\xa1ki mo\xc5\xa1tvi pri\xc5\xa1li na svojo najpomembnej\xc5\xa1o dirko sezone v polni zasedbi. Za Mercedes-Benz je na prostem treningu dirkalo kar sedem dirka\xc4\x8dev, od tega jih je \xc5\xa1tartalo pet, kot je najve\xc4\x8dje dovoljeno \xc5\xa1tevilo, enako tudi pri Auto Unionu. Zadnji dan prostih treningov se je za\xc4\x8del s tipi\xc4\x8dnim Rosemeyerjevim trikom, ki je presenetil vse s pristankom s svojim letalom na stezi pred boksi, nato je sko\xc4\x8dil iz letala in sedel direktno v svoj dirkalnik. Tudi druga\xc4\x8de je Rosemeyer blestel ta konec tedna, saj je kar za enajst sekund izbolj\xc5\xa1al svoj lanski rekord steze, ostali so se mu uspeli pribli\xc5\xbeati na \xc5\xa1est sekund. En krog je, kot nov trik za gledalce, odpeljal s svojo \xc5\xbeeno Elly v dirkalniku s \xc4\x8dasom kroga okoli dvanajstih minut je bil le dve minuti po\xc4\x8dasnej\xc5\xa1i od svojega rekorda steze, je bil pa vseeno hitrej\xc5\xa1i od najhitrej\xc5\xa1ih krogov sedmerice sotekmovalcev._NEWLINE_Auto Union je imel na treningih te\xc5\xbeave z uplinja\xc4\x8di, najve\xc4\x8dje Hans Stuck, ki je za mo\xc5\xa1tvenim kolego zaostal kar devetin\xc5\xa1tirideset sekund. Rosemeyer je pri\xc4\x8dakovano osvojil najbolj\xc5\xa1i \xc5\xa1tartni polo\xc5\xbeaj, drugo mesto Hermanna Langa pa je bilo veliko presene\xc4\x8denje. Njegov mo\xc5\xa1tveni kolega Manfred von Brauchitsch, ki je sicer veljal za specialista za to stezo, je bil zaradi tega tako besen, da ga je moral miriti celo \xc5\xa1portni direktor mo\xc5\xa1tva Alfred Neubauer. Zaradi tega sta zvezdni\xc5\xa1ka dirka\xc4\x8da Mercedesa, von Brauchitsch in Rudolf Caracciola, ki sta osvojila tretje oziroma \xc4\x8detrto \xc5\xa1tartno mesto, sklenila nekak\xc5\xa1no proti-Langovsko zavezni\xc5\xa1tvo.\n_START_SECTION_\nDirka\n_START_PARAGRAPH_\nNa dirka\xc5\xa1kem sestanku pred dirko je Adolf H\xc3\xbchnlein, Korpsf\xc3\xbchrer Nationalsozialistisches Kraftfahrkorps (NSSK), razlo\xc5\xbeil dirka\xc4\x8dem, da javno kazanje naklonjenosti, kot je poljubljanje \xc5\xbeene v boksih, spada pod nearijsko obna\xc5\xa1anje, zato morajo s tem prenehati. Po igranju pihalnih orkestrov in motociklisti\xc4\x8dnih paradah po stezi, so se dirka\xc4\x8di zapeljali na svoja mesta \xc5\xa1tartne vrste. Tik pred \xc5\xa1tartom so vsi dirka\xc4\x8di z Rosemeyerjem na celu tekli do boksov, kjer so ob navdu\xc5\xa1enju gledalcev poljubili vsak svojo \xc5\xbeeno ali dekle. Mo\xc5\xa1tvo Mercedes-Benza je za Langa na\xc4\x8drtovalo taktiko enega postanka v boksih, za ostale pa dva postanka._NEWLINE_Na \xc5\xa1tartu je povedel Caracciola, za njim pa ostali Mercedesovi dirka\xc4\x8di, ki so kot obi\xc4\x8dajno dobro \xc5\xa1tartali. Rosemeyer je po nekoliko slab\xc5\xa1em \xc5\xa1tartu hitro ujel hiter dirka\xc5\xa1ki ritem in s prehitevanjem dveh Mercedesovih dirka\xc4\x8dev je prevzel vodstvo. Na dolgi ravnini ga je prehitel Lang, ki je tako vodil po prvem krogu, sledili so mu Rosemeyer, Caracciola in von Brauchitsch med tem, ko so Hermann Paul M\xc3\xbcller, Ernst von Delius, Rudolf Hasse, Tazio Nuvolari in Richard Seaman zaostajali \xc5\xbee deset sekund in ve\xc4\x8d. Po drugem krogu je z najhitrej\xc5\xa1im krogom dirke ponovno povedel Rosemeyer, Lang pa je na drugem mestu zaostajal \xc5\xbee devet sekund. Caracciola ga je uspel prehiteti in se je podal v lov za vodilnim Rosemeyerjem, ki je imel po tretjem krogu enajst sekund prednosti, toda v ovinku S\xc3\xbcdkehre je pokrov na zadnjem desnem kolesu njegovega dirkalnika razpadel. Mehaniki v boksih so nestrpno \xc4\x8dakali Rosemeyerja, ki je \xc4\x8detrti krogi kon\xc4\x8dal kot \xc4\x8detrti s popolnoma uni\xc4\x8denim profilom na pnevmatikah in s polminutnim zaostankom za vodilnim Caracciolo in \xc5\xa1e dvema Mercedesovima dirka\xc4\x8dema. Postanek v boksih je trajal kar tri minute in pol, saj je bilo treba dele pokrova gume odstraniti s kladivom in dletom. Rosemeyer se je na stezo vrnil na deseto mesto. Tudi sicer je bila dirka za Auto Union katastrofalna, saj je Hans Stuck zaostal zaradi te\xc5\xbeav z motorjem, M\xc3\xbcller pa je zletel s steze, ko se je izogibal von Deliusu. Pri tem se ni po\xc5\xa1kodoval, toda dirkalnik je bil uni\xc4\x8den._NEWLINE_Seaman je uspel prehiteti von Deliusa, tako da so bili na prvih \xc5\xa1tirih mestih \xc5\xa1tirje Mercedesovi dirka\xc4\x8di. Stuck je v \xc5\xa1estem krogu odstopil, von Delius, ki je bil edini Auto Unionov dirka\xc4\x8d v polo\xc5\xbeaju za dober rezultat, pa je dobil ukaz iz boksov naj pospe\xc5\xa1i. V \xc5\xa1estem krogu je na dolgi ravnini posku\xc5\xa1al prehiteti Seamana, ob tem pa je se pri 250 km/h dotaknil \xc5\xbeive meje, nato pa tr\xc4\x8dil v Seamanov Mercedes. Slednji je tr\xc4\x8dil v miljni kamen pri \xc4\x8demer je utrpel ve\xc4\x8d ran po obrazu in zlom nosu, von Delius pa je zletel skozi \xc5\xbeivo mejo in \xc4\x8dez polje, nato pa tr\xc4\x8dil pri cesti zunaj dirkali\xc5\xa1\xc4\x8da. Pri tem je utrpel zlom noge in ve\xc4\x8d drugih po\xc5\xa1kodb. \xc5\xa0e vedno je vodil Caracciola, sledili so mu Caracciola, von Brauchitsch, Lang, ki je posku\xc5\xa1al hraniti svoje pnevmatike, Christian Kautz, Hasse in Nuvolari. V sedmem krogu sta svoja postanka v boksih opravila Caracciola in von Brauchitsch. Caracciolin postanek je trajal \xc5\xa1estintrideset sekund, na stezo se je vrnil osem sekund za Langa. Kautz, ki je vozil za von Deliusom in videl njegovo nesre\xc4\x8do, je bil \xc5\xa1e vedno pod njenim vtisom in je zapeljal s steze, toda uspel se je vrniti na sedmo mesto. Rosemeyer je vozil izredno tvegano, da bi nadoknadil izgubljeno, in je tudi zapeljal s steze, toda uspel se je vrniti na osmo mesto, z zadnjega dela njegovega dirkalnika pa je viselo seno._NEWLINE_Langu se taktika enega postanka v boksih ni iz\xc5\xa1la, saj je moral v bokse v devetem krogu zaradi po\xc4\x8dene pnevmatike, pri tem pa je s po\xc4\x8dasno vo\xc5\xbenjo uni\xc4\x8dil tudi sve\xc4\x8dke, zato je bil njegov postanek v boksih dolg. Rosemeyer, ki je \xc5\xa1e vedno vozil na polno, je napredoval na peto mesto pred Hasseja, Kautza in Giuseppeja Farino. Po postanku v boksih v trinajstem krogu je padel na \xc5\xa1esto mesto, toda \xc5\xbee kmalu je bil \xc4\x8detrti, trideset sekund za Nuvolarijem. V \xc5\xa1tirinajstem krogu je Caracciola opravil svoj drugi postanek v boksih, s tem je vodstvo prevzel von Brauchitsch, ki je svoj drugi postanek opravil krog kasneje. Rosemeyer se je med tem Nuvolariju pribli\xc5\xbeal na sedem sekund, krog kasneje ga je tudi prehitel. Caracciola je tako vodil, za njim so bili uvr\xc5\xa1\xc4\x8deni von Brauchitsch, Rosemeyer, Nuvolari, Farina in Lang. Slednji je bil ponovno v boksih v sedemnajstem krogu, ponovno s po\xc4\x8deno pnevmatiko in uni\xc4\x8denimi sve\xc4\x8dkami. Rosemeyer in Nuvolari sta opravila svoja druga postanka, Caracciola pa je moral v devetnajstem krogu ponovno v bokse zaradi te\xc5\xbeav z eno od zadnjih gum, toda obdr\xc5\xbeal je vodstvo. Rosemeyer, ki je zaostajal osemdeset sekund za von Brauchitschem, je odpeljal eno najbolj\xc5\xa1ih dirk svojega \xc5\xbeivljenja, saj je s tveganim dirkanjem na robu odstopa razliko v zadnjih krogih zmanj\xc5\xa1al le na petnajst sekund, njegov najpo\xc4\x8dasnej\xc5\xa1i krog dirke pa je bil 10:03, neupo\xc5\xa1tevaje kroge s postankom v boksih. Caracciola je s \xc5\xa1estin\xc5\xa1tiridesetimi sekundami prednosti pred von Brauchitschem dosegel prvo zmago na Veliki nagrado Nem\xc4\x8dije za Mercedes-Benz po dirki leta 1931.\n_START_SECTION_\nPo dirki\n_START_PARAGRAPH_\nPo dirki so bile novice o stanju von Deliusa zaskrbljujo\xc4\x8de zaradi tromboze in zapletov. Kljub temu je bil dirka\xc5\xa1ki svet drugo jutro zelo presene\xc4\x8den in \xc5\xa1okiran zaradi novice o smrti von Deliusa, ki se je pripetila na podoben na\xc4\x8din kot smrtna nesre\xc4\x8da \xc5\xa1vedskega dirka\xc4\x8da, Ronnieja Petersona, enain\xc5\xa1tirideset let kasneje.'